Κανονισμός (ΕΚ) αριθ. 912/2004 της Επιτροπής

της 29ης Απριλίου 2004

για την εφαρμογή του κανονισμού (ΕΟΚ) αριθ. 3924/91 του Συμβουλίου περί κοινοτικής έρευνας για τη βιομηχανική παραγωγή

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3924/91 του Συμβουλίου, της 19ης Δεκεμβρίου 1991, περί κοινοτικής έρευνας για τη βιομηχανική παραγωγή(1), και ιδίως το άρθρο 9,

Εκτιμώντας τα ακόλουθα:

(1) Ο κανονισμός (ΕΟΚ) αριθ. 3924/91 προβλέπει μέτρα για την προσαρμογή στην τεχνική πρόοδο όσον αφορά τη συλλογή δεδομένων και την επεξεργασία των αποτελεσμάτων, που θα οριστούν από την Επιτροπή μετά από διαβουλεύσεις με την επιτροπή στατιστικού προγράμματος.

(2) Η τεχνική πρόοδος και η μεταγενέστερη νομοθεσία, ιδίως οι πράξεις που έχουν σχέση με το στατιστικό σύστημα των ευρωπαϊκών επιχειρήσεων, καθιστούν αναγκαία την προσαρμογή του πεδίου που καλύπτεται από την έρευνα και των χαρακτηριστικών της.

(3) Οι εν λόγω προσαρμογές βελτιώνουν το πεδίο των στατιστικών που παρέχονται από τα κράτη μέλη χωρίς να αυξάνουν το φόρτο των οικονομικών φορέων.

(4) Τα στατιστικά στοιχεία που συγκεντρώνονται στο πλαίσιο του κοινοτικού συστήματος πρέπει να είναι ικανοποιητικά ως προς την ποιότητα και συγκρίσιμα σε επίπεδο κρατών μελών.

(5) Τα μέτρα που προβλέπονται στον παρόντα κανονισμό συνάδουν προς τη γνώμη της επιτροπής στατιστικού προγράμματος, η οποία έχει συσταθεί με την απόφαση 89/382/ΕΟΚ, Ευρατόμ του Συμβουλίου(2),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το πεδίο που καλύπτεται από την έρευνα του άρθρου 1 του κανονισμού (ΕΟΚ) αριθ. 3924/91 του Συμβουλίου καθορίζεται σε σχέση με τον πληθυσμό της έρευνας και τη μονάδα παρατήρησης.

Ο πληθυσμός της έρευνας κατά την περίοδο αναφοράς αποτελείται από επιχειρήσεις των οποίων η κύρια δραστηριότητα ή μία από τις δευτερεύουσες δραστηριότητες περιλαμβάνεται στο τμήμα Γ, Δ ή Ε της στατιστικής ταξινόμησης των οικονομικών δραστηριοτήτων στην Ευρωπαϊκή Κοινότητα (NACE Αναθ.1.1), όπως θεσπίζεται στον κανονισμό (ΕΚ) αριθ. 29/2002 της 19ης Δεκεμβρίου 2001 για την τροποποίηση του κανονισμού (ΕΟΚ) αριθ. 3037/90 του Συμβουλίου.

Η μονάδα παρατήρησης είναι η επιχείρηση όπως ορίζεται στον κανονισμό (ΕΟΚ) αριθ. 696/93 του Συμβουλίου(3) για τις στατιστικές μονάδες παρατήρησης και ανάλυσης του παραγωγικού συστήματος στην Ευρωπαϊκή Κοινότητα. Τα κράτη μέλη μπορούν να συλλέγουν στοιχεία χρησιμοποιώντας άλλη στατιστική μονάδα ως μονάδα παρατήρησης, με την προϋπόθεση ότι θα διαβιβάζονται δεδομένα των επιχειρήσεων στην Eurostat.

Άρθρο 2

Η υποχρέωση των μονάδων του πληθυσμού της έρευνας να παρέχουν ακριβή και πλήρη στοιχεία εάν κληθούν να το πράξουν από τα κράτη μέλη που αναφέρονται στο άρθρο 5 παράγραφος 2 του κανονισμού (ΕΟΚ) αριθ. 3924/91 του Συμβουλίου περιορίζεται στις μονάδες παρατήρησης του πληθυσμού της έρευνας που παράγουν προϊόντα τα οποία είναι ταξινομημένα στον κατάλογο PRODCOM.

Άρθρο 3

Η υποχρέωση των κρατών μελών να υιοθετούν μεθόδους έρευνας ικανές να διευκολύνουν τη συλλογή δεδομένων από μονάδες που αντιπροσωπεύουν τουλάχιστον το 90 % της εθνικής παραγωγής ανά τάξη της NACE, όπως αναφέρεται στο άρθρο 3 παράγραφος 2 του κανονισμού (ΕΟΚ) αριθ. 3924/91 του Συμβουλίου, υλοποιείται με την έγκριση εκ μέρους των κρατών μελών μεθόδων έρευνας ικανών να καταστήσουν εφικτή τη συλλογή δεδομένων που αντιπροσωπεύουν τουλάχιστον το 90 % της εθνικής παραγωγής για κάθε τάξη της NACE Αναθ.1.1 των τμημάτων Γ, Δ και E.

Άρθρο 4

Η απαλλαγή των κρατών μελών από τη συλλογή δεδομένων που αναφέρεται στο άρθρο 3 παράγραφος 4 του κανονισμού (ΕΟΚ) αριθ. 3924/91 του Συμβουλίου αποσαφηνίζεται με αναφορά στην εθνική παραγωγή ενός προϊόντος.

Τα κράτη μέλη δεν υποχρεούνται να συλλέγουν πληροφορίες σχετικά με ένα προϊόν, εφόσον η συνολική εθνική παραγωγή του εν λόγω προϊόντος είναι μικρότερη από το 1 % της συνολικής κοινοτικής παραγωγής του εν λόγω προϊόντος κατά το προηγούμενο έτος. Οι πληροφορίες σχετικά με τα προϊόντα οι οποίες δεν συλλέγονται εξαιτίας της παρούσας εξαίρεσης καταγράφονται ως μηδενικές. Τα κράτη μέλη παρέχουν την απαιτούμενη τεκμηρίωση.

Άρθρο 5

Η παραίτηση από την υποχρέωση των κρατών μελών να διενεργούν την έρευνα PRODCOM που αναφέρεται στο άρθρο 5 παράγραφος 3 του κανονισμού (ΕΟΚ) αριθ. 3924/91 του Συμβουλίου επεκτείνεται σε περιπτώσεις όπου τα κράτη μέλη έχουν τη δυνατότητα συλλογής των απαραίτητων δεδομένων, με συνδυασμό των διαφόρων πηγών και μεθόδων.

Άρθρο 6

Πέραν της υποχρεωτικής παροχής πληροφοριών κατόπιν αιτήματος της Eurostat, όπως ορίζεται στο άρθρο 5 παράγραφος 4 του κανονισμού (ΕΟΚ) αριθ. 3921/91 του Συμβουλίου, τα κράτη μέλη πρέπει επίσης να παρέχουν στην Eurostat τις απαραίτητες πληροφορίες σχετικά με τις μεθόδους έρευνας, τα δείγματα και το πεδίο κάλυψης προκειμένου να τεκμηριώνουν τη συμμόρφωσή τους με τις αρχές της μεθοδολογίας PRODCOM, όπως ορίζεται στο εγχειρίδιο της μεθοδολογίας PRODCOM.

Άρθρο 7

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Απριλίου 2004.

Για την Επιτροπή

Joaquin Almunia

Μέλος της Επιτροπής

(1) ΕΕ L 374 της 31.12.1991, σ. 1.

(2) ΕΕ L 181 της 28.6.1989, σ. 47.

(3) ΕΕ L 6 της 10.1.2002, σ. 3.